पुरुषतर्फ सशस्त्रका गोपीचन्द्र पार्की प्रथम
कान्तिपुर हाफ म्याराथनको दसौं संस्करणअन्तर्गत पुरुषतर्फको २१.१ किमिको हाफ म्याराथनमा सशस्त्र प्रहरी बलका गोपीचन्द्र पार्की प्रथम भएका छन् ।
काठमाडौँ — कान्तिपुर हाफ म्याराथनको दसौं संस्करणअन्तर्गत पुरुषतर्फको २१.१ किमिको हाफ म्याराथनमा सशस्त्र प्रहरी बलका गोपीचन्द्र पार्की प्रथम भएका छन् ।पार्कीले १ घण्टा ७ मिनेट ४१ सेकेन्डमा निर्धारित दूरी पूरा गरेका थिए । पार्कीले पछिल्लो संस्करणका विजेता अनिश थापामगरको रेकर्ड तोडेका छन् । पछिल्लो पटक अनिशले १ घन्टा ०८ मिनेट ०४ सेकेन्डमा निर्धारित दूरी पूरा गरेका थिए । पार्की १३औं दक्षिण एसियाली खेलकुद(साग) मा ५ हजार मिटर दौडमा स्वर्ण पदक विजेतासमेत हुन् । त्यस्तै त्रिभुवन आर्मी क्लबका दीपक अधिकारी दोस्रो भए । उनी पार्कीभन्दा ९ सेकेन्डले पछि परेका थिए । उनले १ घण्टा ७ मिनेट ५० सेकेन्डमा निर्धारित दूरी पूरा गरेका हुन् । त्यस्तै तेस्रो हुने त्रिभुवन आर्मी क्लबकै मुकेश पालले १ घण्टा ८ मिनेट ४७ सेकेन्डमा निर्धारित दूरी पार गरे । चौथो, पाँचौँ र छैटौं पनि त्रिभुवन आर्मी क्लबकै धावक भए । चौथो हुने गजेन्द्र राईले १ घण्टा ९ मिनेट १ सेकेन्ट, पाँचौँ हुने तरेन्द्रसिंह रावलले १ घण्टा ९ मिनेट १० सेकेन्ड र छैटौं हुने खगेन्द्र भाटले १ घण्टा १० मिनेट १५ सेकेन्डमा निर्धारित दूरी पार गरेका छन् । कान्तिपुर हाफ म्याराथनको २१.१ किमि विधामा महिला र पुरुषका विजेताले १–१ लाख रुपैयाँ पुरस्कार पाउनेछन् । यो गत संस्करणभन्दा दोब्बर वृद्धि हो । दोस्रो, तेस्रो, चौथो,पाँचौं र छैटौँ हुनेले क्रमश : ५० हजार, ३० हजार, २० हजार,१० हजार र ५ हजार रुपैयाँ प्राप्त गर्नेछन् ।‘जलवायु परिवर्तन’ नाराका साथ कान्तिपुर हाफ म्याराथनको दसौं संस्करणमा महिला र पुरुष दुवैको २१.१ किमिको हाफ म्याराथन, कर्पोरेट दौड (५ किमि), ह्विलचियर रेस (३ किमि) गरी तीन विधामा प्रतिस्पर्धा भएको हो । हाफ म्याराथन पनि थापाथलीबाटै सुरु भएर माइतीघर, बानेश्वर, तीनकुने, कोटेश्वर, जडिबुटी, लोकन्थली, थिमि, सल्लाघारी, कटुन्जे रोडबाट सोही रुट फर्किएर थापाथली आएर सकिएको थियो ।